《昔游 其一》
清代·周音

昔游朐山阳，东海看出日。空中金鸡鸣，红霞黯愁色。

火轮忽飞耀，苍岩炫丹阙。半顶聆清风，波涛万里阔。

水天霁景明，帆樯植如发。蓬莱露气深，浩荡潮头没。

穷秋惜日短，万象助凄冽。归来倏三载，道路隔榛棘。

官场万井灶，化为豺虎窟。巨鱼吼若雷，齿牙利金铁。

青山虽在眼，难具浮海筏。药囊今已空，惆怅两鬓雪。

作者简介：周音，字谐伯，江苏山阳人。有《谐伯诗存》。